Veðurstofan hefur gefið út gular viðvaranir fyrir stóran hluta landsins á morgun, sunnudag. Von er á fyrsta storminum þetta haustið með roki og rigningu, að sögn veðurfræðings.
Veðrið sem gerir strandhögg við landið seinni partinn á morgun eru leifar af fellibylnum Larry sem kemur úr sunnanverðu Atlantshafinu. Gular viðvaranir taka gildi um klukkan sex síðdegis á morgun og ná þær yfir Höfuðborgarsvæðið, Suðurland, Faxaflóa, Breiðafjörð, Suðausturland og miðhálendi og eru í gildi fram á mánudagsmorgun. En hverju má búast við þegar veðrið gengur yfir? Birta Líf Kristinsdóttir er veðurfræðingur á Veðurstofu Íslands.
Það er vaxandi suðaustan-átt á morgun og seinni partinn þá er þetta orðið að hvassviðri eða stormi um alveg sunnan og vestanvert landið, og það er einnig úrhellisrigning með þessu.
Í ljósi þess að um fyrsta alvöru haustveðrið er að ræða beinir Veðurstofan því til fólks að tryggja garðhúsgögn og trampólín, og eins að hreinsa frá niðurföllum þar sem von sé á mikilli úrhellisrigningu. Þá er fólki bent á að þetta er ekkert veður til útivistar.
Þannig að þá má búast við að þetta verði svona alvöru haustveður, slagveðursrigning og vindur, og svona almenn leiðindi.
Veðurstofan hefur gefið út gular viðvaranir fyrir stóran hluta landsins á morgun, sunnudag. Von er á fyrsta storminum þetta haustið með roki og rigningu.